Forslag til RÅDETS FORORDNING om ændring af Rådets forordning (EF) nr. 1080/2000 af 22. maj 2000 om støtte til De Forenede Nationers midlertidige mission i Kosovo (UNMIK) og Den Høje Repræsentants Kontor i Bosnien-Hercegovina (OHR)

(forelagt af Kommissionen)

BEGRUNDELSE

Den Europæiske Union spiller en ledende rolle i stabilitetspagten for Sydøsteuropa, der er en regional strategiramme, som det internationale samfund etablerede den 10. juni 1999 i Køln i et forsøg på at støtte landene i regionen i deres bestræbelser for at skabe fred, demokrati, respekt for menneskerettigheder og økonomisk fremgang og således opnå stabilitet i hele regionen. Stabilitetspagtens særlige koordinator blev udpeget af EU efter samråd med den fungerende formand for OSCE og andre deltagere og godkendt af den fungerende formand for OSCE. Den tidsmæssige etablering af stabilitetspagten og dens drift kan blive betydningsfulde faktorer i forbindelse med gennemførelse af EU's mål i regionen, navnlig ved at opnå stabilitet i regionen. Indtil videre har Rådet udpeget en særlig repræsentant fra EU, der skal fungere som særlig koordinator for stabilitetspagten, og givet vedkommende de nødvendige midler til at gennemføre mandatet ved at vedtage nye fælles aktioner [1] under FUSP.

[1] 99/523/FUSP EFT L 201 (29.07.1999); 99/822/FUSP EFT L 337 (09.12.1999); 00/793/FUSP EFT L 318 (14.12.2000); 01/915/FUSP EFT L 337 (19.12.2001); 02/964/FUSP EFT L 334 (10.12.2002).

I forbindelse med Rådets og Kommissionens revision af FUSP-instrumenter er man blevet enige om at flytte EU's finansielle støtte til stabilitetspagten fra FUSP til første søjle og at slette den særlige koordinator for stabilitetspagten af listen over EU's særlige repræsentanter. Dette skal afspejle, at det, efter at stabilitetspagtens mandat er blevet bekræftet på mellemlang sigt, forekommer uhensigtsmæssigt, at pagten fortsat skal være omfattet af de regler, der gælder for EU's særlige repræsentanter, navnlig reglen om, at deres mandater fornys hvert halve år. Det nuværende finansieringsforslag er i vid udstrækning en budgetneutral transaktion under udgiftsområde IV "Foranstaltninger udadtil". Kommissionen foreslår at overføre transaktionens finansiering fra FUSP artikel 19 03 03 (tidligere B8-012) "Konfliktløsning, kontrol, støtte til freds- og stabiliseringsprocessen" til artikel 19 07 04 (tidligere B7-547) "Civile administrationer i overgangsperioder". Artikel 19 07 04 skal så også dække de udgifter, der i 2003 blev finansieret over Rådets administrative budget (budgetpost 1113) "Særlige rådgivere".

Da forslaget om ændring af forordningen er vedtaget af Kommissionen efter udkastet til det foreløbige budget 2004, er det nødvendigt at sikre den deraf følgende forhøjelse på 2 mio. EUR under den særlige artikel 19 07 04 (B7-547) for civile administrationer i overgangsperioder i budgetproceduren for 2004 ved hjælp af en ændring vedtaget af budgetmyndigheden.

Det er derfor nødvendigt at fastlægge en lovramme under første søjle, som fra 1.1.2004 kan dække Fællesskabets finansielle støtte til stabilitetspagten. Dette mål virkeliggøres bedst ved at ændre Rådets forordning (EF) nr. 1080/2000 af 22. maj 2000 [2] om støtte til De Forenede Nationers midlertidige mission i Kosovo (UNMIK) og Den Høje Repræsentants Kontor i Bosnien-Hercegovina (OHR), således at den også omfatter stabilitetspagten.

[2] EFT L 122 af 24.5.2000, s. 27

Lovrammen skal sikre gennemsigtigheden af Fællesskabets finansiering af stabilitetspagten, der vil få form af tilskud under forudsætning af, at der hvert år indgås en finansieringsaftale baseret på et detaljeret budget, som forelægges af stabilitetspagten. Kommissionen, der optræder på Fællesskabets vegne, indgår finansieringsaftalen med stabilitetspagten. Den fastlægger tilskuddets størrelse, de støtteberettigede udgifter, den omfattede periode, gennemførelsesbestemmelserne og de nærmere bestemmelser for kontrol med forvaltningen af og den endelige bestemmelse for Fællesskabets tilskud. I henhold til artikel 2 i forordning (EF) nr. 1080/2000 om rimelig fordeling af omkostningerne med andre aktører i det internationale samfund vil der udtrykkeligt blive fastsat mulighed for samfinansiering i naturalier. Desuden skal der med denne lovramme fastlægges en procedure for udnævnelse af den særlige koordinator for stabilitetspagten i overensstemmelse med Køln-dokumentet, som lå til grund for stabilitetspagtens etablering den 10. juni 1999.

Fællesskabets finansielle støtte vil give den særlige koordinator for stabilitetspagten mulighed for at fortsætte med at gennemføre sit mandat og navnlig: fremme gennemførelsen af pagtens mål i de enkelte lande og mellem disse indbyrdes, hvor pagten viser sig at være til ekstra nytte, varetage formandskabet for Det Regionale Sydøsteuropapanel, opretholde nær kontakt med alle pagtens deltagere og facilitatorstater, -organisationer og -institutioner samt med alle relevante regionale initiativer og organisationer med henblik på at fremme det regionale samarbejde og regionalt ejerskab, samarbejde snævert med alle Den Europæiske Unions institutioner og medlemsstater for at fremme Den Europæiske Unions rolle i pagten og sikre komplementaritet mellem pagtens aktiviteter og stabiliserings- og associeringsprocessen, mødes regelmæssigt og kollektivt med formændene for arbejdspanelerne for at sikre den overordnede strategiske koordination og varetage sekretariatsfunktionen for det regionale panel og dets instrumenter, arbejde på grundlag af en liste, der i samråd med pagtens deltagere hvert år er opstillet over prioriterede aktioner for stabilitetspagten, samt løbende undersøge pagtens arbejdsmetoder og strukturer for at fremme sammenhæng og sikre en effektiv anvendelse af midlerne.

2003/0143 (CNS)

Forslag til RÅDETS FORORDNING om ændring af Rådets forordning (EF) nr. 1080/2000 af 22. maj 2000 om støtte til De Forenede Nationers midlertidige mission i Kosovo (UNMIK) og Den Høje Repræsentants Kontor i Bosnien-Hercegovina (OHR)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 181 A, stk. 2, første punktum,

under henvisning til forslag fra Kommissionen [3],

[3] EFT C [...] af [...], s. [...]

under henvisning til udtalelse fra Europa-Parlamentet [4], og

[4] EFT C [...] af [...], s. [...]

ud fra følgende betragtninger:

(1) Den Europæiske Union spiller en ledende rolle i stabilitetspagten for Sydøsteuropa, der i en overgangsperiode er en regional strategiramme, som det internationale samfund etablerede den 10. juni 1999 i Køln i et forsøg på at støtte landene i den pågældende region i deres bestræbelser for at skabe fred, demokrati, respekt for menneskerettigheder og økonomisk fremgang og således opnå stabilitet i hele regionen.

(2) Ifølge stk. 13 i det dokument, der blev vedtaget i Køln, skal stabilitetspagten have en særlig koordinator, som er udpeget af Den Europæiske Union efter samråd med den fungerende formand for OSCE og andre deltagere og godkendt af den fungerende formand for OSCE. Den særlige koordinator varetager formandskabet for Det Regionale Sydøsteuropapanel og bistås i sit hverv af tre arbejdsgrupper. Den særlige koordinator skal fremme gennemførelsen af pagtens mål, hvor pagten viser sig at være til ekstra nytte, med henblik på at fremme det regionale samarbejde og regionalt ejerskab og sikre komplementaritet mellem pagtens aktiviteter og Den Europæiske Unions stabiliserings- og associeringsproces.

(3) Den tidsmæssige etablering af stabilitetspagten og dens drift er vigtige faktorer i forbindelse med gennemførelsen af Den Europæiske Unions mål i regionen, navnlig ved at opnå stabilitet i regionen og sikre effektiv anvendelse af Fællesskabets støtte under denne strategi.

(4) Der bør fastlægges en lovramme som den, der er oprettet ved Rådets forordning (EF) nr. 1080/2000 om støtte til De Forenede Nationers midlertidige mission i Kosovo (UNMIK) og Den Høje Repræsentants Kontor i Bosnien-Hercegovina (OHR), som kan dække Fællesskabets finansielle støtte til stabilitetspagten.

(5) Dette mål nås bedst ved en ændring af Rådets forordning (EF) nr. 1080/2000, således at den også omfatter stabilitetspagten -

UDSTEDT FØLGENDE FORORDNING:

Artikel 1

Der foretages følgende ændringer i forordning (EF) nr. 1080/2000:

(1) Forordningens titel affattes således:

"Rådets forordning (EF) nr. 1080/2000 af 22. maj 2000 om støtte til De Forenede Nationers midlertidige mission i Kosovo (UNMIK), Den Høje Repræsentants Kontor i Bosnien-Hercegovina (OHR) og stabilitetspagten for Sydøsteuropa (SP)".

(2) Artikel 1 affattes således:

"Artikel 1

1. Fællesskabet bidrager som led i sin politik for genopbygning med støtte til flygtninges og internt fordrevnes tilbagevenden og økonomisk og regionalt samarbejde med Kosovo og Bosnien-Hercegovina og bidrager som led i sin politik for regionen som helhed finansielt til etableringen og driften af UNMIK (fjerde søjle), OHR og SP.

2. Finansieringen sker i form af et tilskud til UNMIK's, OHR's og SP's budgetter."

(3) Følgende indsættes som artikel 1a:

"Artikel 1a

Kommissionen udpeger den særlige koordinator for stabilitetspagten efter samråd med den fungerende formand for OSCE og andre deltagere og godkendelse fra den fungerende formand for OSCE."

(4) I artikel 2, stk. 2, tilføjes følgende:

"Samfinansiering i form af naturalydelser er mulig."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Den finder anvendelse fra 1. januar 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT

Politikområde: Eksterne forbindelser

Aktivitet: Forbindelser med de vestbalkanske lande

BETEGNELSE: Forslag til Rådets forordning om ændring af Rådets forordning (EF) nr. 1080/2000 for at give fællesskabets finansielle støtte til stabilitetspagten for sydøsteuropa et retsgrundlag

1. BUDGETPOST + UDGIFTSOMRÅDE

Kapitel 19 07 "Samarbejde med de vestbalkanske lande"

(Tidligere kapitel B7-5 4)

Artikel 19 07 04 "Civile administrationer i overgangsperioder" (tidligere artikel B7-547)

Kapitel 19 03 "Fælles udenrigs- og sikkerhedspolitik" (tidligere B8-01)

Artikel 19 03 03 "Konfliktløsning, kontrol, støtte til freds- og stabiliseringsprocessen" (tidligere B8-012)

Rådets administrative budget (art.1113) "Særlige rådgivere".

2. SAMLEDE TAL

2.1. Samlet rammebevilling (del B): 6 mio. EUR som forpligtelsesbevilling

2.2. Gennemførelsesperiode:

Fra 1.1.2004 og for en ubestemt periode. Under forbehold af en årlig revision af stabilitetspagtens mandat, hvilket fremgår af en finansieringsaftale, som hvert år skal indgås mellem Kommissionen og stabilitetspagten.

2.3. Samlet flerårigt overslag over udgifterne:

(a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)

Mio. EUR (3 decimaler)

>TABELPOSITION>

(b) Teknisk og administrativ bistand og støtteudgifter (jf. punkt 6.1.2)

>TABELPOSITION>

>TABELPOSITION>

(c) Personale- og andre driftsudgifters samlede budgetvirkninger (jf. punkt 7.2 og 7.3)

>TABELPOSITION>

>TABELPOSITION>

2.4. Forenelighed med den finansielle programmering og de finansielle overslag

|X| Forslaget er foreneligt med den gældende finansielle programmering

2.5. Virkninger for budgettets indtægtsside:

|X| Ingen (vedrører tekniske aspekter ved en foranstaltnings gennemførelse)

3. BUDGETSPECIFIKATIONER

>TABELPOSITION>

4. RETSGRUNDLAG

Forslag til Rådets forordning om ændring af Rådets forordning (EF) nr. 1080/2000 for at give Fællesskabets finansielle støtte til stabilitetspagten for Sydøsteuropa et retsgrundlag

5. BESKRIVELSE OG BEGRUNDELSE

5.1. Behov for EU-foranstaltninger

5.1.1. Mål

Den tidsmæssige etablering af stabilitetspagten og dens drift kan blive vigtige faktorer i bestræbelserne for at gennemføre EU's mål i regionen, navnlig ved at opnå stabilitet i regionen. EU spiller en ledende rolle i stabilitetspagten for Sydøsteuropa, der er en regional strategiramme, som det internationale samfund etablerede den 10. juni 1999 i Køln i et forsøg på at støtte landene i regionen i deres bestræbelser for at skabe fred, demokrati, respekt for menneskerettigheder og økonomisk fremgang og således opnå stabilitet i hele regionen.

Den særlige koordinator for stabilitetspagten, som EU har udpeget, skal varetage følgende opgaver for stabilitetspagten for Sydøsteuropa:

(a) fremme gennemførelsen af pagtens mål i de enkelte lande i Sydøsteuropa og mellem disse indbyrdes, hvor pagten viser sig at være til ekstra nytte

(b) varetage formandskabet for Det Regionale Sydøsteuropapanel

(c) opretholde nær kontakt til alle pagtens deltagere og facilitatorstater, -organisationer og -institutioner samt med relevante regionale initiativer og organisationer med henblik på at fremme det regionale samarbejde og regionalt ejerskab

(d) samarbejde snævert med alle Den Europæiske Unions institutioner og medlemsstater for at fremme Den Europæiske Unions rolle i pagten i overensstemmelse med stk. 18, 19 og 20 i stabilitetspagtdokumentet og sikre komplementaritet mellem pagtens aktiviteter og stabiliserings- og associeringsprocessen

(e) mødes regelmæssigt og kollektivt efter behov med formændene for arbejdspanelerne for at sikre den overordnede strategiske koordination og varetage sekretariatsfunktionen for Sydøsteuropapanelet og dets instrumenter

(f) arbejde på grundlag af en liste, der i samråd med pagtens deltagere er opstillet over prioriterede aktioner for stabilitetspagten i 2003, samt løbende undersøge pagtens arbejdsmetoder og strukturer for at fremme sammenhæng og sikre en effektiv anvendelse af midlerne.

5.1.2. Dispositioner, der er truffet på grundlag af forhåndsevalueringen/den efterfølgende evaluering

Rådet for Den Europæiske Union fremlagde i sin fælles holdning af 17. maj 1999 begrundelsen og de nærmere bestemmelser for etableringen af en stabilitetspagt for Sydøsteuropa:

- en politisk løsning på Kosovo-krisen må indgå i en determineret indsats med henblik på at stabilisere regionen som helhed

- en stabilitetspagt for Sydøsteuropa skal bygge på FN-pagten, OSCE's principper og forpligtelser samt de relevante traktater og konventioner under Europarådet, især den europæiske menneskerettighedskonvention

- EU bør spille en ledende rolle i stabilitetspagten, OSCE har en central rolle med hensyn til at fremme sikkerhed og stabilitet, og stabilitetspagten bør udvikles og gennemføres i tæt samarbejde med OSCE

- formålet med stabilitetspagten er at bidrage til at sikre et samarbejde mellem landene i området, der kan føre til omfattende foranstaltninger med henblik på langsigtet stabilisering, sikkerhed, demokratisering og økonomisk genopbygning og udvikling af området, samt til etablering af et varigt godt naboskab mellem landene indbyrdes og mellem disse og det internationale samfund.

Stabilitetspagten for Sydøsteuropa blev etableret af det internationale samfund på topmødet i Køln den 10. juni 1999.

EU fornyede sin finansielle støtte til stabilitetspagten ved at vedtage fire fælles aktioner i december 1999, december 2000, december 2001 og december 2002.

Medlemstaterne og Kommissionen udarbejdede et dokument "EU's prioriteter i forbindelse med stabilitetspagten for Sydøsteuropa", som blev vedtaget på mødet i Rådet (almindelige anliggender) den 11. juni 2001. På Rådets møde (almindelige anliggender) den 19. november 2001 blev der vedtaget konklusioner om de fremtidige retningslinjer for stabilitetspagten, herunder i) at koncentrere indsatsen om aktiviteter inden for prioriterede områder, 2) at lægge vægt på regionalt samarbejde og 3) at sikre sammenhæng med EU's stabiliserings- og associeringsproces. Disse mål blev fulgt op på mødet i Rådet (almindelige anliggender) den 11. marts 2002, og der blev fastlagt prioriteter under ledelse af den nye særlige koordinator.

Den særlige koordinator har foretaget en intern undersøgelse og forelagt de vigtigste mål og forventede resultater for 2003 med henblik på en endnu stærkere koncentration af aktiviteterne og opfølgning af resultaterne fra 2002.

Det er således muligt at indgå forpligtelser for den fremtidige finansiering af stabilitetspagten på grundlag af en indgående undersøgelse af det hidtidige mandat.

5.2. Indsatsområder og nærmere bestemmelser for støtten

Hovedmodtagerne er landene og befolkningerne i Sydøsteuropa. Stabilitetspagtens arbejdspaneler koordinerer deltagernes mål og aktioner og fremmer regionalt samarbejde inden for områderne demokrati og menneskerettigheder, økonomisk udvikling og genopbygning, sikkerhed, retsvæsen og indre anliggender. Stabilitetspagten skal indgå som et effektivt supplement til stabiliserings- og associeringsprocesserne og gradvis føre til en ledende rolle for Sydøsteuropa, idet der lægges særlig vægt på at fremme regionalt ejerskab til alle aktiviteter inden for pagten.

Fællesskabets bidrag vil bestå i et tilskud til stabilitetspagtens budget.

En ligelig fordeling af omkostningerne med andre aktører i det internationale samfund (jf. punkt 6.2.) overvejes også. I 2002 blev EU's bidrag anslået til 40 % af stabilitetspagtens budget, EU-medlemsstaternes bidrag til 21 % og andre landes bidrag til 39 % af dette budget. Hvad angår EU-medlemsstater og andre lande, der er medlemmer af stabilitetspagten, er der fastsat bestemmelser om samfinansiering i naturalier i overensstemmelse med eksisterende ordninger.

5.3. Gennemførelse

Aktionen vil blive forvaltet centralt og direkte af Kommissionen med anvendelse af Kommissionens eget personale.

6. FINANSIELLE VIRKNINGER

6.1. Samlede finansielle virkninger for budgettets del B- (hele programperioden)

(Beregningsmetoden af de samlede beløb i nedenstående tabel skal fremgå af fordelingen i tabel 6.2.)

Projekt finansieret med EF-tilskud og bidrag i naturalier fra stabilitetspagtens medlemslande.

I 2000 var EU's bidrag 2 485 000 EUR, og hele beløbet blev finansieret over FUSP-budgetpost B8-012. I de efterfølgende år er bidraget blevet finansieret både over FUSP-budgetpost B8-012 og over Rådets administrative budget (budgetpost 1113). Det beløb sig i alt til 2 610 824 EUR i 2001 (FUSP: 1 862 824 EUR, Rådet: 748 000 EUR) og 2 142 290 EUR i 2002 (FUSP: 1 420 290 EUR, Rådet: 722 000 EUR).

For 2003 anslås bidragene til 1 903 631 EUR (FUSP: 1 583 631 EUR, Rådet: 320 000 EUR).

Det nuværende finansieringsforslag er i vidt omfang en budgetneutral transaktion under udgiftsområde IV "Foranstaltninger udadtil". Kommissionen foreslår at overføre transaktionens finansiering fra FUSP artikel 19 03 03 (tidligere B8-012) "Konfliktløsning, kontrol, støtte til freds- og stabiliseringsprocessen" til artikel 19 07 04 (tidligere B7-547) "Civile administrationer i overgangsperioder". Artikel 19 07 04 vil dog også skulle dække udgifter, der i 2003 finansieres over Rådets administrative budget (budgetpost 1113) "Særlige rådgivere".

Da Kommissionen har vedtaget forslaget om ændring af forordningen efter det foreløbige udkast til budgettet for 2004, er det nødvendigt at sikre den deraf følgende stigning på 2 mio. EUR under den særlige artikel 19 07 04 (B7-547) "Civile administrationer i overgangsperioder" i budgetproceduren for 2004 ved hjælp af en ændring vedtaget af budgetmyndigheden.

Forpligtelsesbevillinger i mio. EUR

>TABELPOSITION>

6.2. Beregning og fordeling af omkostningerne

Tilskuddets størrelse, de støtteberettigede udgifter, den omfattede periode, gennemførelsesbestemmelserne samt de nærmere bestemmelser for kontrol med forvaltningen af og den endelige bestemmelse for EF-tilskuddet indgår i en finansieringsaftale, som indgås mellem Kommissionen, der handler på Fællesskabets vegne, og de enheder, der modtager støtten.

Det er hensigten at opretholde den eksisterende struktur i EU's støtte og den eksisterende fordeling af omkostninger med de andre aktører i det internationale samfund. Til belysning er tallene for EF's bidrag fra 2003 og listen over registrerede bidrag i naturalier fra andre aktører i det internationale samfund i år 2002 opført i det følgende:

- EKSISTERENDE FINANSIELT BIDRAG FRA EU (overslag for 2003)

1. EF-budget (FUSP artikel (B8-012):

- Løn til 4 sekretærer, 2 eksperter, 1 finansiel tjenestemand, 1 finansansvarlig og 1 bogholder: 589 174 EUR

- Missionsudgifter vedrørende EU-personale på stabilitetspagtens sekretariat (hotel, rejser, diæter): 191 488 EUR

- Udstyr, kommunikation, tjenester og andre forsyninger: 247 500 EUR

- Forsikring: 4 000 EUR

- Leje af kontor: 429 010 EUR

- Uforudsete udgifter: 122 459 EUR

I ALT (1. halvår 2003) FUSP-budget til driftsudgifter: 1 583 631 EUR

2. Rådets administrative budget (budgetpost 1113

Administrative udgifter, inkl. udstationering af EU's særlige repræsentant, der handler som særlig koordinator (løn, missionsudgifter, forsikring): 320 000 EUR

I ALT (1. halvår 2003) Rådets sekretariats administrative budget: 320 000 EUR

I ALT EU-BIDRAG (overslag for 2003) : 903 631 EUR

- SAMFINANSIERING I NATURALIER (2002)

1. EU-medlemsstater

- 10 stillinger på A-niveau til den særlige koordinator for stabilitetspagten: 4 kabinetsmedlemmer (kabinetschef, vicekabinetschef, 2 kabinetsmedlemmer), 2 kontorchefer og 4 eksperter. I 2002 omfattede disse udstationeringer A [2], S, D, NL, B, IRL, I [2]

- 1 personlig assistent for EU's særlige repræsentant, udstationeret af A

- 3 sekretærer, udstationeret af A

- Missionsomkostninger til kabinetsmedlemmer afholdes af de medlemsstater, der står for udstationeringen

- 1 møde i det regionale panel i Thessaloniki med EL som vært

- 2 panelformandskaber (EL, I) og 1 formandskab for et underordnet panel (S)

- Kontor i Thessaloniki (EL)

- Regionalt initiativ vedrørende tilbagetagelse (RRI) og initiativet angående migration og asyl (MAI), formand og assistent for styringsudvalget (DK)

2. Andre deltagere

- 9 tjenestemænd på A-niveau til den særlige koordinator for stabilitetspagten: 1 stedfortrædende koordinator med logistisk backup, 1 kabinetsmedlem, 1 talsmand, 1 kontorchef og 5 eksperter - alle med tilhørende missionsomkostninger. I 2002 bidrog USA med en stedfortrædende koordinator på ambassadørniveau, logistisk backup og missioner samt 1 kabinetsmedlem. Schweiz bidrog med 1 talsmand og Canada med 1 kontorchef. I 2002 bidrog følgende lande i Sydøsteuropa med eksperter: Kroatien, FYROM, Ungarn, Tyrkiet og Tjekkiet.

- 3 medformænd for paneler (hovedsagelig missioner). Rotation med årlige intervaller mellem landene i Sydøsteuropa.

- 1 panelformand + assistent (hovedsagelig missioner) (Kroatien).

- 1 møde i det regionale panel i Bukarest med Rumænien som vært.

- 12 møder i relation til stabilitetspagten (arbejdspaneler, task forces osv.) i forskellige lande i Sydøsteuropa.

7. VIRKNINGER FOR PERSONALERESSOURCER OG ADMINISTRATIONSUDGIFTER

7.1. Personalemæssige virkninger: Ingen

7.2. Samlede finansielle virkninger af personaleforbruget: Ingen

7.3. Andre administrative udgifter som følge af foranstaltningen: Ingen

8. RESULTATOPFØLGNING OG EVALUERING

8.1. Resultatopfølgningssystem

Kommissionen har ansvaret for, at aktioner, der er omfattet af denne forordning, bliver gennemført.

Tilskuddets størrelse, de støtteberettigede udgifter, den omfattede periode, gennemførelsesbestemmelserne samt de nærmere bestemmelser for kontrol med forvaltningen af og den endelige bestemmelse for Fællesskabets tilskud indgår i en finansieringsaftale, som indgås mellem Kommissionen, der handler på Fællesskabets vegne, og de enheder, der modtager støtten.

Bestemmelserne i den pågældende finansieringsaftale skal sikre en rimelig fordeling af omkostningerne mellem Den Europæiske Union og de andre aktører i det internationale samfund. Kommissionen kontrollerer gennemførelsen af denne forordning og aflægger regelmæssigt rapport til Europa-Parlamentet og Rådet.

Stabilitetspagten er ansvarlig over for Kommissionen for udgifter, der afholdes i forbindelse med dens aktiviteter. Den særlige repræsentant forelægger hvert år en samlet skriftlig rapport om gennemførelsen af mandatet for Kommissionen.

For at sikre sammenhæng i EU's optræden udadtil koordineres den særlige repræsentants aktiviteter med EU's højtstående repræsentants, formandskabets og Kommissionens aktiviteter. Under arbejdet på stedet holder der tæt kontakt til formandskabet, Kommissionen og missionscheferne samt andre internationale aktører.

8.2. Hvordan og hvor ofte skal der evalueres?

Kommissionen kan foretage en evaluering af denne aktion inden for rammerne af sin budgetkompetence.

9. FORHOLDSREGLER MOD SVIG

Finansieringsaftaler samt deraf følgende kontrakter og gennemførelsesinstrumenter foreskriver udtrykkeligt, at Kommissionen, de af Kommissionen bemyndigede organer, Revisionsretten og Det Europæiske Kontor for Bekæmpelse af Svig (OLAF) om nødvendigt kan foretage kontrol på stedet.

Kommissionen organiserede en ekstern revision i 2001. Den omfattede stabilitetspagtens regnskaber for 1999 og 2000 og gav et tilfredsstillende resultat.